सहवाग और सचिन को रोकना जरूरी : चैपल  
चैपल ने कहा है कि ऑस्ट्रेलियाई खिलाड़ी अगर चार मैचों की टेस्ट श्रृंखला में भारतीय टीम को 4-0 से हराने के बारे में सोच रहे हैं तो उन्हें सचिन और सहवाग को बड़ी पारियां खेलने से रोकना होगा।
ऑस्ट्रेलियाई क्रिकेट टीम के पूर्व कप्तान इयान चैपल ने कहा है कि ऑस्ट्रेलियाई खिलाड़ी अगर चार मैचों की टेस्ट श्रृंखला में भारतीय टीम को 4-0 से हराने के बारे में सोच रहे हैं तो उन्हें सचिन तेंदुलकर और वीरेंद्र सहवाग को बड़ी पारियां खेलने से रोकना होगा।
	चैपल ने कहा, "हमारी टीम अगर सचिन और सहवाग को सस्ते में आउट करने में सफल रही तो भारतीय टीम को ठीक उसी तरह घुटने टेकने पर मजबूर होना पड़ेगा, जिस तरह उसने इंग्लैंड के खिलाफ टेके थे।"
	चैपल ने कहा, "सहवाग को सस्ते में आउट करने का मतलब यह है कि भारत को अपेक्षा से आधे स्कोर पर रोका जा सकता है। इसके अलावा भारत की रन बनाने की गति भी आधी हो जाएगी। सहवाग भारतीय बल्लेबाजी क्रम की उत्कृष्टता का प्रतीक हैं और उनका विकेट सस्ते में गिरने का मतलब भारत को निराश करना है।"
	चैपल के मुताबिक सिडनी सचिन का पसंदीदा मैदान है और इस मैदान पर उन्हें रोकने के लिए मेजबान गेंदबाजों को अतिरिक्त मेहनत करनी होगी।
	बकौल चैपल, "हमारे खिलाड़ियों के पास अभी भी सचिन का कोई जवाब नहीं है। वह शानदार फार्म में दिख रहे हैं। ऐसे में जबकि सिडनी उनका पसंदीदा मैदान है, उनके बड़ी पारी खेलने की उम्मीद है। ऐसे में मेजबान गेंदबाजों को सचिन को आउट करने का रास्ता जल्द खोजना होगा।"